JOENSUUN KÄRÄJÄOIKEUS			p.K.vvvv
1. osasto
Suvantokatu 17, PL 60
80101 JOENSUU
puh. 010 364 8310
fax   010 364  8376

Oikeusministeriö

PL 25
00023 VALTIONEUVOSTO

Lausumapyyntönne 2.3.2005 asiassa 5/66/2004 

LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN VÄLIMIETINNÖSTÄ

	Käräjäoikeus esittää kunnioittavasti lausuntonaan välimietinnöstä seuraavaa:

	Työryhmän mietinnössä todetut epäkohdat nykyisessä organisaatiorakenteessa ovat käräjäoikeuden käsityksen mukaan oikeita. 

	Nykyisessä organisaatiorakenteessa Yt-alueen päälliköllä ja yksikön päälliköillä on päällekkäistä valtaa ja vastuuta, mikä vaikeutaa Yt-alueen johtamista. Syyttäjäyksiköiden organisaation ja ohjausjärjestelmän keventäminen ja yksikköjen koon suurentaminen mahdollistaisi sen, että syyttäjät voisivat erikoistua yhä enemmän rikostyyppipohjaisesti, kuten talousrikosten kohdalla on jo pitkälti tapahtunut. Näin olisi yhä laadukkaampi syyttäjätoiminta Suomessa mahdollista ja samalla tuomioistuinlaitos puolestaan pystyisi tekemään laadukkaita ratkaisuja kohtuullisin työpanoksin.

	Käräjäoikeus ei tässä lausunnossaan ota kantaa muiden syyttäjäyksiköiden kuin Pohjois-Karjalan syyttäjäyksiköiden osalta organisaatiorakenteeseen. Valtiontalouden tarkastusviraston analyysin perusteella vasta riittävän suuret eli yli 20 syyttäjän yksiköt olisivat muita tehokkaampia tuottavuusluvuilla mitattuna. Pohjois-Karjalassa ei ole mahdollista päästä edes kymmenen syyttäjän yksikköön. Käräjäoikeuden käsityksen mukaan työryhmän liitteenä 3 oleva ehdotus, joka rakentuu 18 syyttäjänvirastoon Suomessa, jolloin Pohjois-Karjalassa olisi Joensuun syyttäjänvirasto, jolla olisi Nurmeksessa paikallistoimisto, on toteuttamiskelpoisin ja se mahdollistaa laadukkaan ja tehokkaan syyttäjätoiminnan Pohjois-Karjalassa. Käräjäoikeuden käsityksen mukaan mahdollinen laajempi syyttäjätoiminnan yhdistäminen Pohjois-Karjalan ulkopuolella olevien syyttäjäyksiköiden kanssa ei tuo riittäviä lisähyötyjä, että sitä kannattaisi harkita.

	Laamanni		Yrjö Sivola

	Käräjätuomari	Kalevi Julkunen